Ons takseer mense op hul baadjies | News24
Ons takseer mense op hul baadjies
DIT is nou maar eenmaal so. Ons takseer mense op hulle baadjies. Geleerdes reken dat ons binne 'n paar sekondes iemand opsom en in 'n "kassie" plaas. Dalk is dit maar net omdat ons al te veel ontnugter is deur mense wat voorgee wat hulle nie is nie.
Dink maar aan die gladdebek profeet wat jou wysmaak hoe wonderlik jy is, om sodoende jou in sy sak te kry. Die gevaar is net dat ons kan fouteer in ons beoordeling van ander. Die gelykenis wat Jesus vertel van die onkruid tussen die koring illustreer juis hierdie oordeelsfout wat ons kan maak.
'n Man het goeie saad op sy land gesaai. In die nag het 'n vyand slegte saad, onkruid gesaai. Toe die boer se werkers met die groei van die saad ontdek wat aangaan wou hulle onmiddelik skoonmaak, die goed van die kwaad skei. Die boer keer hulle toe. Hy het geweet dat die koring en die onkruid op sy land veral in die begin van die groeistadium op 'n haar na mekaar gelyk het. Hulle wortelstelsels was nou verweefd. Ter wille van die oes moes die twee maar saamgroei.
Wat leer ons hieruit? Dit naamlik dat die kwaad in hierdie wêreld nog geduld word ter wille van God se saak en koninkryk. Die ruimte word gelaat dat die onkruid dalk tog in koring kan verander.
Dis genade! God is geduldig met hierdie wêreld. Hy laat ruimte dat 'n Saulus 'n Paulus kan word of selfs 'n Isis soldaat 'n weergebore Christen. Dis die geduld wat gemaak het dat Jesus aan die kruis hang al sou 'n legioen engele hom daar kon bevry. Dalk moet ons nie so vinnig wees met die skoffel van vooroordeel en die onkruid in die wêreld, voortydig uitroei nie. Onkruid kan koring word in God se ekonomie. Kom ons bid en werk saam met God se Gees daarvoor.